Дамян Дамянов
След един празник

chitanka.info

Нали съм стар, безпомощен и слаб,

гладник-певец край царската ви делва,

запушвате устата ми със хляб,

с лъжи и лицемерства припечелван.

Нали ви трябвал с гладния талант

да веселя бездарността ви сита,

наемате ме — беден музикант —

на празник да ви свиря по софрите.

Аз ще клеча на пира ви щастлив,

платили сте си — ще ви забавлявам…

Но в песните ми мъка ще боли

и цирей-гняв в шегите ще узрява.

Дордето побеснея някой ден,

додето, пръснал тясната ми кожа,

гневът избухне — зъл, освирепен —

и ви опръска целите, велможи.

Макар и стар, безпомощен и луд,

ще извъртя коронния си номер

така, че кроткия ви дворцов шут

дори и внуците ви да запомнят.

7. VII. 1986 г.

Издание:

Дамян П. Дамянов, Обади се, Любов!, Сиринга, С. 1995; ISBN 954-8100-03-7

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.